ΑΠΟΦΑΣΗ ΤΗΣ ΕΠΙΤΡΟΠΗΣ της 14ης Δεκεμβρίου 1992 για την αποδοχή της ανάληψης υποχρέωσης ενός πολωνού παραγωγού στο πλαίσιο της διαδικασίας αντιντάμπινγκ σχετικά με τις εισαγωγές σιδηροπυριτίου καταγωγής Πολωνίας και Αιγύπτου (92/572/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 10,

Ύστερα από διαβουλεύσεις στο πλαίσιο της συμβουλευτικής επιτροπής που συστήθηκε με τον εν λόγω κανονισμό,

Εκτιμώντας ότι:

Α. ΠΡΟΣΩΡΙΝΑ ΜΕΤΡΑ

(1) Με τον κανονισμό (ΕΟΚ) αριθ. 1808/92 (2), η Επιτροπή καθιέρωσε προσωρινό δασμό αντιντάμπινγκ στις εισαγωγές στην Κοινότητα σιδηροπυριτίου καταγωγής Πολωνίας και Αιγύπτου, που υπάγονται στους κωδικούς ΣΟ 7202 21 10, 7202 21 90 και 7202 29 00.

Ο προσωρινός δασμός αντιντάμπινγκ παρατάθηκε για περίοδο που δεν υπερβαίνει τους δύο μήνες από τον κανονισμό (ΕΟΚ) αριθ. 2778/92 του Συμβουλίου (3).

(2) Όσον αφορά τα συμπεράσματα για το ντάμπινγκ, επειδή η ζημία που έχει προκύψει και το συμφέρον της Κοινότητας απαιτούν την επιβολή μέτρων αντιντάμπινγκ, η Επιτροπή αναφέρεται στα σημεία 4 έως 13 του κανονισμού (ΕΟΚ) αριθ. 3642/92 του Συμβουλίου (4).

Β. ΑΝΑΛΗΨΕΙΣ ΥΠΟΧΡΕΩΣΕΩΝ

(3) Ενώ όλοι οι ενδιαφερόμενοι παραγωγοί είχαν ειδοποιηθεί για τα αποτελέσματα της έρευνας, ο παραγωγός Huta Laziska πρότεινε ανάληψη υποχρέωσης σύμφωνα με τις διατάξεις του άρθρου 10 του κανονισμού (ΕΟΚ) αριθ. 2423/88.

(4) Η Επιτροπή θεωρεί αποδεκτή την πρόταση αυτού του παραγωγού. Κατά τη γνώμη της Επιτροπής αυτή η ανάληψη υποχρέωσης θα έχει ως αποτέλεσμα να αυξηθούν οι τιμές εισαγωγής στην Κοινότητα κατά ποσό που κρίνεται επαρκές, με τις παρούσες συνθήκες, για να εξαλειφτεί η ζημία που προέκυψε από το ντάμπινγκ. Κατά συνέπεια μπορεί να κλείσει η έρευνα που αφορά τον εν λόγω πολωνό παραγωγό.

(5) Η Επιτροπή σημειώνει ωστόσο την ιδιαίτερα τεταμένη κατάσταση της κοινοτικής αγοράς σιδηροπυριτίου. Θα παρακολουθήσει στενά την εφαρμογή αυτού του μέτρου και δεν αποκλείεται, εφόσον αλλάξουν οι περιστάσεις, να θεωρήσει αναγκαία την επανεξέτασή του.

(6) Η Επιτροπή επιθυμεί εξάλλου να υπενθυμίσει ότι, όταν καταγγελθεί ανάληψη υποχρέωσης ή όταν έχει λόγους να πιστεύει ότι παραβιάστηκε και ότι για τα συμφέροντα της Κοινότητας χρειάζεται μια τέτοια δράση, μπορεί, σε συμφωνία με το άρθρο 10, παράγραφος 6 του κανονισμού (ΕΟΚ) αριθ. 2423/88, να εφαρμόσει χωρίς καθυστέρηση προσωρινούς δασμούς αντιντάμπινγκ βάσει των γεγονότων που είχαν διαπιστωθεί πριν από την ανάληψη υποχρέωσης.

(7) Κατά τη διαβούλευση της επιτροπής αντιντάμπινγκ για την αποδοχή της προσφερόμενης ανάληψης υποχρέωσης, δεν διατυπώθηκε καμία αντίρρηση,

ΑΠΟΦΑΣΙΖΕΙ:

Άρθρο μόνο

Γίνεται αποδεκτή η ανάληψη υποχρέωσης που πρότεινε ο πολωνός παραγωγός Huta Laziska στο πλαίσιο της διαδικασίας αντιντάμπινγκ όσον αφορά τις εισαγωγές σιδηροπυριτίου καταγωγής Πολωνίας και Αιγύπτου.

Η εν λόγω ανάληψη υποχρέωσης αρχίζει να ισχύει την ημέρα έναρξης ισχύος του κανονισμού (ΕΟΚ) αριθ. 3642/92. Βρυξέλλες, 14 Δεκεμβρίου 1992. Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 209 της 2. 8. 1988, σ. 1. (2) ΕΕ αριθ. L 183 της 3. 7. 1992, σ. 8. (3) ΕΕ αριθ. L 281 της 25. 9. 1992, σ. 1. (4) Βλέπε σελίδα 1 της παρούσας Επίσημης Εφημερίδας.